Diasabra atardi Minister di Turismo y Salud Publico tabata invitado pa hiba algun palabra, hunto cu e empleadonan di Healthy Lifestyle Center (HLC) na e apertura di HLC na MFA di Savaneta.
Healthy Lifestyle Center a inicia oficialmente dia 23 di februari 2023 cu su localidad na e oficinanan di Ibisa na Oranjestad. E meta principal di HLC ta pa brinda e pueblo di Aruba e guia profesional pa cu nan nutricion y movecion, especialmente esnan mas na riesgo pa haya complicacion di salud, door di hiba un bida no saludabel. E meta ta pa guia e participante pa adapta su bida pa uno mas saludabel.
Un di e programanan mas importante di HLC ta pa ofrece servicionan di guia di nutricion y movecion riba un forma personalisa y cu ta adapta na e bida di e cliente specifico. E programa personalisa aki tin un duracion di 3 luna den cual e cliente ta haya su citanan semanalmente cu un dietista den cual e guia con pa yega na un bida mas saludabel ta sosode.
Desde inicio HLC a haya un acogida masha grandi mes di e pueblo di Aruba. Actualmente HLC ta conta cu mas di 350 cliente activo. Durante e aña aki HLC a logra cu clientenan a baha un total di 433kg conhuntamente. Banda di guia personal HLC tambe ta ofrece otro programanan manera curso na scolnan, curso na companianan, chekeo gratis regularmente na pueblo, ehercicio mensual na unda ful comunidad por participa.
Un programa special cu HLC ta ofrece ta e programa yama "Improving Lives Together". Esaki ta un programa cu tin un duracion di 3 luna den cual un total di 20 cliente ta participa. E programa aki ta ofrece guia di nutricion y movecion intensivo den un forma "community based". Durante e periodo aki e clientenan ta ricbi, banda di consultanan semanalmente na HLC cu e dietistanan, tambe un programa di ehercicio cual ta encera 3 biaha pa siman na un gym na unda nan ta ricibi guia profesional con pa haci movecion na un manera safe y accesibel.
Meta di HLC tambe ta pa keda amplia su servicionan y bay den organisacionnan pa asina guia tur esnan na pia di trabao. Esaki tambe ta razon pa habri un di dos localidad pa asina keda accesibel pa tur persona aki na Aruba. HLC ta forma parti di e vision di Minister di Salud Publico na unda prevencion ta e enfoce principal di su maneho riba tereno di Salud Publico y cual ta cuadra cu ehecucion di e Plan Nacional Multisectoral contra NCDs 2020-2030 cu conhuntamente cu DVG y PAHO, Gobierno di Aruba a firma na aña 2019.
Minister Oduber kier a manda un palabra di gradicimento y felicitacion na e team profesional di HLC, Directie Volksgezondheid, Plataforma di Promocion di Salud y tur esnan cu ta aportando pa haci HLC un programa exitoso.
Un yamada na pueblo di Aruba, especialmente esnan pariba di brug, pa acudi na e centro y busca informacion. Tuma e prome stap p ricibi guia profesional pa asina bo logra haci un cambio di estilo di bida pa uno mas saludabel.